Björgunarsveitarfólk tók svo sannarlega til hendinni á Skagaströnd í gærkvöldi . Það skipti sköpum að ákveðið var að senda snjóbíla frá Suðvesturhorninu á lykilstaði á Norðurlandi vestra í óveðrinu í gær . Snjóbílarnir auðvelduðu störf björgunarmanna sem þurftu að glíma við ýmis verkefni í krefjandi aðstæðum . Líkt og sjá má á meðfylgjandi myndbandi stóðu björgunarsveitarmenn frá Reykjavík í ströngu ásamt heimamönnum í höfninni á Skagaströnd . Þar þurfti að moka snjó og berja klaka af bátum . „ Það þarf að moka úr þeim , þeir safna svo miklu á sig . Það bæði ísar svo mikið utan á þá og svo fyllast þeir af snjó . Það þarf að moka úr þeim algjörlega , “ segir Sveinbjörn Stefánsson , björgunarsveitamaður úr Hjálparsveit skáta í Reykjavík sem tók meðfylgjandi myndbönd . Um 20 bátar eru í höfninni . „ Jú , þetta er alveg hellings vinna . Þetta tekur þrjá tíma . Við vorum þarna næstum tíu manns með heimamönnum , “ segir Sveinbjörn aðspurður um hvort það hafi ekki verið hörkupúl að moka úr bátunum . Um miðnætti þurfti heimamenn aftur að fara og moka úr bátunum en Sveinbjörn og félagar héldu að sveitabænum Hvammi í Langadal þar sem þakplötur voru farnar að fjúka af fjárhúsi þannig að kindurnar sem þar voru urðu berskjaldaðar . „ Það var ekki búið að rýja þær það er svo sem ágætt þannig að það slapp til , “ segir Sveinbjörn . Við náðum bara að festa allt þannig að það yrði ekki meira tjón á húsum eins og við mögulega gátum og hagræddum aðeins til að reyna að verja þær aðeins fyrir ofankomunni , “ bætir hann við . Björgunarsveitarmenn komust í Langadal á snjóbíl og segir Sveinbjörn að hann hafi skipt sköpum í gær . „ Við fórum inn í Langadal í nótt og maður sér ekki neitt . Það eru tíu til fimmtán metra skyggni og svo eru bara risastórir skaflar yfir veginn , “ segir Sveinbjörn . „ Við erum búin að nota hann í þetta allt saman til að ryðja hérna á milli og komast á staðina . Það eru tveggja til fjögurra metra háir skaflar hérna út um allt , “ segir hann og bætir við að allt sé á kafi af snjó á Skagaströnd og Blönduósi . Sveinbjörn telur að það hafi hjálpað mikið til með hversu miklum fyrirvara var hægt að gefa út veðurviðvörunina . Veðurspáin stóðst nánast alveg og það var vitað með löngum fyrirvara í hvað stefndi þannig að ég held að það hafi verið mjög sniðugt hjá þeim að senda þessa stóru öflugu bíla hingað . Það hefði ekki mikið þurft að gerast til að lenda í heljarinnar vandamálum . Sem betur fer var fólk bara heima . Það var enginn á ferðinni .